Nørholm
Nørholm, hovedgård 11 km nordøst for Varde. Den er nævnt 1395 som tilhørende slægten Lange, 1742-1979 ejet af slægten Rosenørn-Teilmann/Rosenørn-Lehn, som stamhus s.m. Lunderup 1790-1922. 
Den store hovedbygning i gule sten med en markant frontispice og stort mansardtag er opført 1776-80 for A.C. de Teilmann (1723-90), muligvis efter hans egne tegninger. Trods klassicistiske elementer er bygningen præget af sen rokoko og enestående blandt vestjyske herregårde. Alléen mellem avlsgården (delvis fra 1700-t.) og hovedbygningens gårdsplads flankeres af granitpiller fra 1764. En mølle med stuehus og smedje er fra 1792.


 Nørholm Gods' hjemmeside